

**РЕПУБЛИКА БЪЛГАРИЯ**

**Областна администрация**

**Хасково**

ПЪЛНО ОПИСАНИЕ НА ПРЕДМЕТА НА ПОРЪЧКАТА

Обект на обществената поръчка е „строителство”, с предмет „***Довършване изграждането на тристранен контактен център между Република България, Република Гърция и Република Турция на ГКПП - Капитан Андреево, област Хасково.***

***Съществуващо положение:*** Сграда №29 се намира в югоизточния край на имота на ГКПП”Капитан Андреево”, в близост с границата с Турция. Представлява съществуваща стоманобетонова постройка на две надземни и едно подземно ниво /бивш безмитен валутен магазин/ и пристройка към нея без подземно ниво – метална конструкция. По-голямата част от пристройката е на две нива, а една нейна част към улицата е на едно ниво. Сградата е единно тяло, образувано от старата и новата част с обща застроена площ 315 кв.м. Строежът е започнал законосъобразно със строителни книжа по обявена обществена поръчка. Изградена е новата пристройка в груб строеж и същата е покрита с покривни панели в двуетажната й част, а едноетажната е непокрита. Всички извършени СМР по новата и старата част на строежа са констатирани с Акт обр.10 за установяване състоянието на строежа при спиране на строителството. Съобразно описаните в Акт обр.10 строително - монтажни работи е изготвена от проектанта нова количествена сметка за оставащите СМР, необходими за завършване на строежа.

Във времето на спиране на строежа поради проникване на дъждовна вода на втория етаж на старата част напълно е компрометирана мазилката на тавана, както и вътрешната мазилка на външната южна стена в помещенията, която е почти изпадала. Повредена е и част от нова преградна стена от гипскартон. Подземното ниво на сградата е бил наводнено до 1,80м от пода, при което е било залято новото ел.табло, ел. контакта и водомерния възел в сутерена. Необходимо е ел.таблото и контакта да се изместят на безопасно място и да се почистят и измият пода и стените на сутерена. Тези СМР да се поемат от непредвидените разходи.

Външните връзки на сграда №29 не са предмет на настоящия проект.

***Изискванията по отношение на количество и обем:***

Строително монтажните работи, които е необходимо да се извършат от строителя, за да бъде завършен строежа с констативен акт по чл.176 от ЗУТ /образец 15/, са представени от проектантите в проектите и в съответните количествени сметки по съответните части.

**Част Архитектурна:**

Предмет на поръчката са **ненаправените части от предвидените по проект СМР по част архитектурна,** **посочени в количествената сметка, както и СМР следствие посочените в т.ІІ поражения поради престоя, които са в непредвидените разходи.**

Съгласно одобрения технически проект на първия етаж са разположени входно и разпределително фоайе, заседателна зала с 20 места, гардероб, бокс-офис, три офиса за координатори, един голям офис за оперативно-дежурна част с девет работни места и санитарен блок. На втория етаж са разположени: три офиса за съхранение на явни документи; три помещения с по две работни места за секретариат и специфична справочна дейност и помещение за комуникационни шкафове; санитарен възел, малък склад и помещение за отдих и хранене. Главният вход е от север, а от изток е проектиран втори допълнителен вход. В съществуващата част на сградата се предвижда подмяна на дограма и витрини, реконструкция на запазващите се стени, подове и тавани, префасадиране и топлоизолиране на външните стени.

Покривът е плосък. По одобрен проект за старата част е предвиден ново покритие с прослоен монтаж от ЛТ ламарина, над която се полага топло и хидроизолация, а за новата част – галванизирана ламарина, топлоизолация и хидроизолация, като проектантът е приел, че едностранния наклон на съществуващия покрив е постигнат с лека метална конструкция. При разкриване на покрива се оказа, че тази лека конструкция е от дърво, негодна е и трябва да се премахне. Със заповед на проектанта е предписано покривно покритие на цялата сграда да се замени с покривни самоносещи се изолационни сандвич-панели, двустранно облицовани с метални листове с дебелина 120мм, ТТОР(12) МW, във връзка с което за старата част е предписано да се направи нова лека конструкция за наклон от метални профили за монтажа на тези панели. С настоящата поръчка е необходимо да се монтира новата лека метална конструкция за наклон, както и да се монтират покривните панели на старата част и на едноетажното тяло на новата част.

Фасадата е единна за двете части на сградата и е с фиброциментови плочи, термопанели, окачена фасада.Довършителните работи по всички части на техническия проект са за цялата сграда, състояща се от старата и новата част.

**Част Конструктивна:**

Видовете **СМР по част конструктивна, които са останали за изпълнение** са:

* СМР за леката метална конструкция за наклон на покрива на старата част на сградата;
* Допълнителни работи във връзка с работното проектиране / покривни столици, стомана за водачи за фасадни панели и дограми, стомана за оформление, изравнителна сметка за замяната на LT ламарината с покривни панели /.

**Част ВиК:**

Предмет на настоящата поръчка са **ненаправените части от предвидените по проект** **вътрешни водопроводна и канализационна инсталации** иса посочени вколичествената сметка**.**

Включването на сградните водопроводно и канализационно отклонения към площадковата мрежа са предмет на отделен проект за външните ВиК мрежи на целия граничен пункт .

Водопроводна инсталация: Тя е битова от клас Ф4 за обекти за обществено обслужване и социални дейности. Ще бъде изградена от полипропилениви тръби и фитинги с алуминиева вложка. Разпределителната мрежа минава открита, а тръбите ще бъдат изолирани с подходяща изолация, в зависимост дали минават по външни или по вътрешни стени. Инсталацията е разклонена с долно разпределение. Вертикалните клонове се монтират открити, като в последствие ще се скрият по архитектурен детайл. Хоризонталните тръби по етажите минават вкопано в стените. Височината на санитарните арматури от кота готов под са: батериите на стоящи мивки в кухня и тоалетна – 0,85м; батерия за душ – 0,80м; отклонение за миялна машина – 0,70м; СК към ниско клозетно казанче – 0,65см.

На входа е монтиран контролен водомерен възел за студена вода. Топла вода ще се осигурява от два индивидуални бойлера.

Сградни водопроводни инсталации за пожарогасене не са проектирани.

Водовръзката е от полиетиленова тръба висока плътност Ф32.

Канализационна инсталация: Инсталацията вътре в сградата е разделна – битова и дъждовна. Битовата е от PVC тръби. Отводняване имат всички санитарни прибори в сградата. Предвидени са подови сифони в санитарните възли и в подземния етаж. Вертикалните канализационни клонове са в инсталационни коруби и по тях са предвидени ревизионни парчета. Всички етажни разводки, освен кухненските мивки и клозетите са скрити в настилката. Хоризонталната канализационна инсталация е вкопана и на всички чупки се предвиждат ревизионни шахти. Битовото водно количество е насочено посредством гравитачни канали на СКО за битови отпадни води, което е Ф160.

Покривът на съществуващата сграда е отводнен с външни водосточни тръби по терена, а този на новата пристройка се отводнява с вакуумни водопремници и тръби. Дъждовното водно количество от сградата е насочено посредством гравитачни канали на СКО, което е Ф160.

**Част електро:**

Предмет на настоящата поръчка **са ненаправените части от предвидената по проект** **сградна ел.инсталация** иса посочени вколичествената сметка, **както и изместване на ел. табло и ел.контакт в сутерена на безопасно от заливане място, които са в непредвидените разходи.**

Сградатае самостоятелен електро консуматор, но е неразделна част от площадката и всички останали сгради на граничния пункт, цялостно определяни към първа категория по сигурност на електрозахранване. Сградата се захранва от площадкова електроразпределителна касета с мрежа ниско напрежение и мерене на ел.енергията с контролен електромер, монтиран в локалното табло на сграда №29.

Сградните ел.инсталации, описани подробно в одобрения проект са:

* Главно разпределително и етажни ел.табла и захранващи линии ниско напрежение;
* Осветление – работно и дежурно, осветителна инсталация;
* Аварийно и евакуационно осветление, инсталация;
* Инсталация контакти;
* Електро захранване технологични ОВК и ВиК консуматори;
* Слаботокови инсталации – телефонна и компютърна;
* Оповестяване;
* Мълниезащита и заземление;
* Пожароизвестяване;
* Сигнално охранителна и контрол на достъп;
* Видеонаблюдение.

В сградата условно са третирани три зони – отнасящи се към трите основни съседни държави – България, Гърция и Турция, разпределени по етажи. Всяко от помещенията, ползвани от съответната държава се локализира в инсталационно отношение на комуникационните си мрежи, но се включва към обща силнотокова ел.инсталация и ел.табла,подсигурени с необходимия резерв.

**Част ОВК:**

Предмет на настоящата поръчка са **всички СМР по част ОВК, предвидени по проект**.

Новата част на сградата на тристранния контактен център е с фасадни термопанели, а старата - с тополизолирани тухлени и бетонни стени, плоския покрив е с покривни панели. Прозорците са от алуминиева дограма с прекъснат термомост.

Климатична инсталация: Предвидена е климатична инсталация тип VRV, която представлява термопомпена система на директно изпарение с променливо количество на хладилния агрегат. Това е мулти-сплит режим на работа, при който няколко вътрешни тела са свързани с едно външно. Въздушноохлаждаемия компресорно- кондензаторен агрегат ще се монтира на покрива над стълбищната клетка върху виброустойчива рама и гумени тампони. За вътрешните тела се използват таванни 2-пътни касети, както и вентилаторни конвектори за скрит таванен монтаж с пленуми, решетки и гъвкави въздуховоди. Връзката между отделните елементи на системата се осъществява чрез медни тръби, монтирани в окачения таван. Тръбите са изолирани с топлоизолационен, труднозапалим материал, покрит с алуминиево фолио. Отвеждането на кондензата е дадено във ВиК проекта, а окабеляването и КИПиА– в ел.проекта. Отопляването на спомагателните помещения става с ел.конвекторни радиатори за стенен монтаж.

Вентилационна инсталация: В залата и фоайето се проектира механична нагнетателно-смукателна вентилация. Рекуператорния вентилационен блок ще се монтира над окачения таван на санитарните възли. Той е комплектован с джобни филтри и центробежни двойносмучещи вентилатори. Допълнителното подгряване /охлаждане на пресния въздух става на секции, монтирани на нагнетателния въздуховод и свързани с външното тяло на системата. Нагнетяването и изсмукването на въздуха в залата и фоайето става на кота +4,30м. Пресният необработен въздух се засмуква от южната фасада на сградата, а отработения се изхвърля над покрива. Всички въздуховоди, включително за пресен въздух се изолират топлинно.

За складовете е проектирана механична смукателна инсталация с двукратен обмен на въздуха. Санитарните възли се проветряват посредством канален вентилатор и конусни смукатели, заустени към общ въздуховод от поцинкована ламарина, изведен над покрива. Компенсацията става от коридора през трансферни решетки в долната част на вратите.

**Част геодезия:**

Теренът около сграда №29 е равнинен със среден наклон до 2%. Кота 0,00 на сградата е 46,23м, а най високата точка на терена ще бъде с кота 45,78м, т.е. с 45см по-ниска от кота нула на сградата. Това налага построяването в източната част на стълбище с три стъпала за преодоляване на денивелацията. За изходни репери да се използват РТ 7 с кота 46,229 и РТ 14 с кота 45,585 в Балтийска височинна система.

Всички количествата, които следва да се изпълнят са подробно описани в приложените количествени сметки.

Сграда 29 е част от рехабилитация, ремонт и модернизация на целия ГКПП”Капитан Андреево” и нейното изграждане е съобразено с работата на общата строителна площадка. Предвид общото строителство, План за безопасност и здравее разработен за изграждането на целия комплекс. Папката с одобрения ПБЗ се намира на територията на граничния пункт, в офиса на главния изпълнител „ПОНССТРОЙИНЖЕНЕРИНГ” ЕАД.

Организацията на строителната площадка трябва да се съгласува и действията да се координират с другите лица, извършващи дейности във връзка с цялостната реконструкция на ГКПП”Капитан Андреево”, както и при необходимост с контролните органи на пункта.

Предвид, че строежът е на територия със специален пропускателен режим, е необходимо списъка на работниците и техническите лица, които ще работят на строежа предварително да се представи на Гранична полиция за осигуряването на пропуски.

Изпълнителят е длъжен сам и за своя сметка да осигурява през времетраенето на изпълнението на предмета на поръчката:

- Обезопасяване и сигнализиране на строителната площадка;

- Спазване изискванията на Закона за здравословни и безопасни условия на труд и условията на Наредба №2 от 2004г. за минималните изисквания за здравословни и безопасни условия на труд при извършване на СМР;

- При извършване на строителството да опазва подземната и надземна техническа инфраструктура и съоръжения. При нанасяне на щети да ги възстановява за своя сметка в рамките на изпълнението на възложената дейност;

- За удостоверяването на некачествено или лошо изпълнение на СМР или такива изпълнени в отклонение от одобрените технически проекти, се съставя констативен протокол на място, подписан от представители на възложителя, изпълнителя, строителния надзор, лицето извършващо инвеститорски контрол и проектанта, извършващ авторски надзор, придружен със снимков материал. В случай, че изпълнителят откаже да подпише констативния протокол, същият се приема за подписан с подписите на останалите, като към него се прилага и снимковия материал. Отстраняването на констатираните недостатъци става в общия срок за изпълнение на строителството.

- Изготвяне на екзекутивна документация, съгласно чл.163, ал.2, т.4 от ЗУТ.

- Изпълнителят е длъжен да осигури необходимото оборудване, предназначено за ползване по време на строително-монтажните работи.

***Изисквания за качество:***

Стандарти и норми: В допълнение към изискванията, съдържащи се в настоящите спецификации, всички извършени работи и доставени материали трябва да отговарят на актуалните Български държавни стандарти или еквивалентни международни стандарти.